CELEX: 32012R0105
Language: hu
Date: 2012-02-07 00:00:00
Title: A Bizottság 105/2012/EU végrehajtási rendelete ( 2012. február 7. ) egyes áruk Kombinált Nómenklatúra szerinti besorolásáról

9.2.2012   
            
            
               HU
            
            
               Az Európai Unió Hivatalos Lapja
            
            
               L 36/21
            
         A BIZOTTSÁG 105/2012/EU VÉGREHAJTÁSI RENDELETE
   (2012. február 7.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.
            
         
               (4)
            
            
               Az e rendeletben előírt intézkedések összhangban vannak a Vámkódex Bizottság véleményével,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. február 7-én.
      
         
            a Bizottság részéről, az elnök nevében,
         Algirdas ŠEMETA
         
            a Bizottság tagja
         
      
   
   
      (1)  HL L 256., 1987.9.7., 1. o.
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Többfunkciós készülék, amely szkennerből és elektrosztatikus nyomtatóból áll, körülbelül 62 × 76 × 98 cm terjedelemmel és körülbelül 153 kg tömeggel.
                  A készülék 150 lap kapacitású, kétoldalas másolást lehetővé tevő automatikus dokumentumadagolót, 2 papíradagoló tálcát, felhasználói kezelőpanelt, 2,5 GB-os RAM memóriát és 80 GB-os beépített merevlemezt tartalmaz, valamint Ethernet, WLAN és USB csatlakozóval van felszerelve.
                  A következő műveletek elvégzésére alkalmas:
                  
                              —
                           
                           
                              szkennelés,
                           
                        
                              —
                           
                           
                              nyomtatás és
                           
                        
                              —
                           
                           
                              digitális másolás.
                           
                        A készülék ezen felül képes a szkennelt dokumentumok interneten keresztül történő továbbítására (faxolás e-mail-ben/interneten).
                  A készülék percenként 51 darab A4-es méretű oldal reprodukálására képes. Ugyanakkor a készülékkel a szkennelt oldalak kicsinyíthetők, illetve nagyíthatók (25 % és 400 % közötti terjedelemben). Szkennelési sebessége 70 kép/perc.
                  Nyomtatási felbontása szövegek esetében 1 200 × 1 200 dpi, míg képek esetében 600 × 600 dpi. Másolási felbontása: 600 × 600 dpi.
                  A készülék működhet akár önállóan másolóként, beszkennelve az eredeti dokumentumot és kinyomtatva egy elektrosztatikus egységgel a másolatot, vagy nyomtatóként, szkennerként és internetes faxolóként összekapcsolva egy hálózattal vagy automatikus adatfeldolgozó berendezéssel.
               
               
                  8443 31 80
               
               
                  A besorolást a Kombinált Nómenklatúra értelmezésére szolgáló 1. és 6. általános szabály, valamint a 8443, a 8443 31 és a 8443 31 80 KN-kód szövegezése határozza meg.
                  Jellemzőiből adódóan, mivel a készülék egyik funkciója sem tekinthető elsődleges funkciónak, az áru 8443 31 20 alszám alá történő besorolása kizárt. A reprodukciós sebesség, a szkennelési sebesség, az automatikus lapadagoló megléte, a papíradagoló tálcák száma, a kijelző és a nagyítási/kicsinyítési funkció nem elégséges ahhoz, hogy a digitális másolást elsődleges funkciónak tekintsük.
                  A reprodukciós sebesség a másolás és a nyomtatás esetében azonos, mivel az annak a nyomtatóegységnek a függvénye, amelyet mindkét funkció használ. Egyszerre szolgálják a nyomtatási és másolási funkciót a papírtálcák is. A szkennelési sebesség szintén vonatkozik mind a szkennelésre, mind a másolásra. Az automatikus dokumentumadagoló és a kezelőpanel ugyancsak egyaránt használható a másoláshoz, a szkenneléshez és az internetes faxoláshoz. A külön a másoláshoz használt nagyító/kicsinyítő funkció megléte nem elégséges ahhoz, hogy a másolást elsődleges funkciónak tekintsük.
                  Ezenkívül a készülék azon képessége, hogy egy automatikus adatfeldolgozó (ADP) berendezéshez vagy egy hálózathoz csatlakoztatható, fontos tulajdonság, mivel ez teszi lehetővé a dokumentumok ADP berendezésről/berendezésre való nyomtatását és szkennelését, valamint azok internetes faxolását.
                  Következésképpen az áru mint a nyomtatási, másolási vagy faxtovábbítási funkciókból legalább kettővel rendelkező más készülék, amelynek nem a digitális másolás az elsődleges funkciója, a 8443 31 80 KN-kód alá sorolandó.